海日照三神山赋（以耀辉相烛珠庭灿然为韵）
纥干俞 (Tang)
海日飞光。神山之阳。流一气于天表。自三峰而景彰。龙车回驰。丽于高而特异。金阙互映。混其彩以交相。原夫出巨浸以贞明。次崇冈而久照。当峻极之离立。灭尘氛而引曜。遂使授人之历。分乎命以正其方。涉海之伦。骇乎目以观其徼。迟隐见于危壁。蔼晶荧于远峤。披道接灵之府。含华蕴粹之仙。秉至阳而不极。体元气于自然。骇景克存。讶鲁阳挥戈于在侧。腾精独往。疑羲和弭节于其巅。于以系时。于焉绝俗。幽莫可辨。明之所烛。异景暂凝乎地首。奇峰载列于鼎足。影摇林树。渐升桑野之躔。色动鲸波。尚想甘泉之浴。且霞标建其南服。日观揭其东隅。虽照临之等类。亦重深之道殊。岂若丹极赫以戒晨。仙宫朗而增焕。方运行而不息。乃曈昽而未旰。森琼树之离离。曳羽衣之灿灿。此日而御。惟山有辉。谅难徵于纪牒。思载瞻乎海沂。彼或栖真。方丈必期乎悠久。如将处代。崦嵫且惧于浸微。是以养志忘形。驰晖以宁。福地无阻。元门寝扃。誓将越渤澥。陵杳冥。仰无私之照。穷不死之庭。愿参光而有待。庶偫仙兮是听。